**CYTUNDEB RHANNU A PHROSESU DATA PERSONOL**

Dyddiad y cytundeb hwn yw [DYDDIAD]

**PARTÏON**

1. [ENW], sydd wedi'i ymgorffori a'i gofrestru yn Nghymru a Lloegr gyda rhif cwmni [RHIF], y mae ei swyddfa gofrestredig yn [CYFEIRIAD] (**Parti 1**).
2. [ENW] sydd wedi'i ymgorffori a'i gofrestru yn Nghymru a Lloegr gyda rhif cwmni [RHIF CWMNI] y mae ei swyddfa gofrestredig yn [CYFEIRIAD] (**Parti 2**).

**CEFNDIR**

1. Mae Parti 1 a Parti 2 yn bartïon i gytundeb ar gyfer gwasanaethau dyddiedig [DYDDIAD] (**y Prif Gytundeb**).
2. Yn unol â thelerau'r Prif Gytundeb, mae Parti 1 yn prosesu Data Personol ar ran Parti 2, ac mae Parti 2 yn prosesu data personol ar ran Parti 1. Gan hynny, mae Parti 1 a Parti 2 ill dau yn gweithredu fel rheolwyr data a phroseswyr data.
3. Mae'r cytundeb rhannu a phrosesu data hwn (**y Cytundeb**) yn pennu'r fframwaith ar gyfer rhannu data personol rhwng y partïon fel rheolwyr a phroseswyr data.

**TELERAU CYTUNEDIG**

1. **Diffiniadau a dehongli**
   1. Mae'r diffiniadau a'r rheolau dehongli canlynol yn berthnasol i'r Cytundeb hwn:

**Dibenion Cytunedig**: y gwasanaethau sydd wedi'u nodi yn y Prif Gytundeb.

**Rheolwr, rheolwr data, proseswr, proseswr data, Gwrthrych y Data, Data Personol, Prosesu a mesurau technegol a threfniadol priodol:** fel sydd wedi'u nodi yn y Ddeddfwriaeth Diogelu Data sydd mewn grym ar y pryd.

**Deddfwriaeth Diogelu Data**: pob deddf preifatrwydd a diogelu data berthnasol gan gynnwys y Rheoliad Diogelu Data Cyffredinol ((UE) 2016/679) ac unrhyw is-ddeddfwriaeth, rheoliadau a deddfau gweithredu gwladol perthnasol yng Nghymru a Lloegr sy'n gysylltiedig â phrosesu Data Personol a phreifatrwydd cyfathrebiadau electronig, fel y'u diwygiwyd, y'u disodlwyd neu y'u diweddarwyd o dro i dro, gan gynnwys y Gyfarwyddeb Preifatrwydd a Chyfathrebiadau Electronig (2002/58/CE) a Rheoliadau Preifatrwydd a Chyfathrebiadau Electronig (Cyfarwyddeb y Comisiwn Ewropeaidd) 2003 (OS 2003/2426).

**Derbynyddion a Ganiateir**: Y partïon i'r cytundeb hwn, gweithwyr cyflogedig y partïon, ac unrhyw drydydd partïon eraill a ddefnyddir i gyflawni rhwymedigaethau o dan y cytundeb hwn.

**Mynediad Diawdurdod at Ddata Personol**: tanseilio diogelwch, sy'n arwain at achos damweiniol neu anghyfreithlon o ddinistrio, colli, newid, datgelu heb awdurdod, neu roi mynediad at Ddata Personol sy'n cael ei drosglwyddo, ei storio neu ei brosesu fel arall.

**Data Personol a Rennir**: y data personol sy'n cael ei rannu rhwng y partïon at y Dibenion Cytunedig. Mae Data Personol a Rennir wedi'i gyfyngu i'r categorïau gwybodaeth sydd wedi'u pennu yn Atodiad A i'r cytundeb hwn.

* 1. Mae'r Cytundeb hwn yn ddarostyngedig i delerau'r Prif Gytundeb ac mae wedi'i ymgorffori yn y Prif Gytundeb. Mae'r deongliadau a'r termau sydd wedi'u diffinio yn y Prif Gytundeb yn berthnasol i ddehongliad y Cytundeb hwn.
  2. Mae'r Atodiadau yn ffurfio rhan o'r Cytundeb hwn, a bydd iddynt yr un effaith â phetaent wedi'u gosod yn gyflawn yng nghorff y Cytundeb hwn. Mae unrhyw gyfeiriad at y Cytundeb hwn yn cynnwys yr Atodiadau.
  3. Mae unrhyw gyfeiriad at ysgrifennu neu ysgrifenedig yn cynnwys e-bost.
  4. Yn achos unrhyw wrthdaro neu amwysedd rhwng:

1. unrhyw ddarpariaeth yng nghorff y Cytundeb hwn ac unrhyw ddarpariaeth sydd wedi'i chynnwys yn yr Atodiadau, y ddarpariaeth yng nghorff y Cytundeb hwn fydd yn cael y flaenoriaeth;
2. telerau unrhyw anfoneb gysylltiedig neu ddogfennau eraill sydd wedi'u hatodi i'r Cytundeb hwn ac unrhyw ddarpariaeth sydd wedi'i chynnwys yn yr Atodiadau, y ddarpariaeth yn yr Atodiadau fydd yn cael y flaenoriaeth;
3. unrhyw rai o ddarpariaethau'r Cytundeb hwn a darpariaethau'r Prif Gytundeb, darpariaethau'r Cytundeb hwn fydd yn cael y flaenoriaeth.
4. **Diogelu Data**
   1. Mae'r cytundeb hwn yn pennu'r fframwaith ar gyfer rhannu data personol rhwng y partïon fel rheolwyr data. Mae'r ddau barti yn cydnabod y bydd un parti (**Datgelwr y Data**) yn datgelu'n rheolaidd i'r parti arall (**Derbynnydd y Data**) Ddata Personol a Rennir sydd wedi'i gasglu gan Ddatgelwr y Data at y Dibenion Cytunedig.
   2. Mae Parti 1 a Parti 2 yn cydnabod, at ddibenion y Ddeddfwriaeth Diogelu Data, bod y ddau barti yn rheolwr ac yn broseswr.
   3. Rhaid i bob parti gydymffurfio â'r rhwymedigaethau sy'n cael eu gosod ar reolwr a phroseswr (fel sy'n berthnasol) o dan y Ddeddfwriaeth Diogelu Data, a bydd unrhyw achos sylweddol o dorri'r Ddeddfwriaeth Diogelu Data gan un parti, os na chaiff y sefyllfa ei chywiro o fewn 30 diwrnod i'r hysbysiad ysgrifenedig gan y parti arall, yn sail i'r parti arall derfynu'r cytundeb hwn ar unwaith.
   4. Mae Atodiad A yn disgrifio pwnc, hyd, natur a diben y prosesu a chategorïau'r Data Personol a'r gwahanol fathau o Wrthrychau Data o ran sut y caiff y partïon eu prosesu er mwyn cyflawni'r Dibenion Cytunedig.
5. **Rhwymedigaethau penodol yn ymwneud â rhannu data**

Rhaid i bob parti:

* 1. Sicrhau bod ganddo'r rhybuddion a'r cydsyniad angenrheidiol mewn lle i sicrhau bod y weithred o drosglwyddo'r Data Personol a Rennir i'r Derbynnydd a Ganiateir at y Dibenion Cytunedig yn gyfreithlon;
  2. Rhoi gwybodaeth lawn i unrhyw Wrthrychau’r Data sy'n destun y Data Personol sy'n cael ei brosesu o dan y Cytundeb hwn am natur y prosesu. Mae hyn yn cynnwys rhoi rhybudd y gall Data Personol sy'n gysylltiedig â nhw, pan derfynir y cytundeb hwn, gael ei gadw gan neu, yn ôl y digwydd, ei drosglwyddo i un neu fwy o'r Derbynyddion a Ganiateir, eu holynwyr a'u haseineion;
  3. Prosesu'r Data Personol a Rennir at y Dibenion Cytunedig yn unig;
  4. Peidio â datgelu na chaniatáu mynediad i'r Data Personol a Rennir i unrhyw un ag eithrio'r Derbynyddion a Ganiateir;
  5. Sicrhau bod yr holl Dderbynyddion a Ganiateir yn ddarostyngedig i rwymedigaethau ysgrifenedig dan gontract ynghylch y Data Personol a Rennir (gan gynnwys rhwymedigaethau cyfrinachedd) nad ydynt yn llai beichus na'r rhwymedigaethau yn y cytundeb hwn;
  6. Sicrhau bod mesurau technegol a threfniadol priodol ganddo ar waith, sydd ar gael i'w hadolygu a'u cymeradwyo ar gais gan y parti arall, i warchod rhag unrhyw achos diawdurdod neu anghyfreithlon o brosesu data personol ac achosion damweiniol o golli neu ddinistrio neu ddifrodi data personol.

1. **Rhwymedigaethau penodol yn ymwneud â phrosesu data**

Ym mhob achos o rannu Data Personol a Rennir gan Ddatgelwr y Data i Dderbynnydd y Data:

* 1. Dim ond i'r graddau angenrheidiol, ac yn y modd angenrheidiol at y Dibenion Cytunedig, neu fel arall yn unol â chyfarwyddiadau ysgrifenedig Datgelwr y Data, y bydd Derbynnydd y Data yn prosesu Data Personol a Rennir. Ni fydd Derbynnydd y Data yn prosesu'r Data Personol at unrhyw ddiben arall nac mewn modd nad yw'n cydymffurfio â'r Cytundeb hwn neu'r Ddeddfwriaeth Diogelu Data. Rhaid i bob parti hysbysu'r parti arall ar unwaith os, yn ei farn rhesymol, nad yw cyfarwyddyd y parti arall yn cydymffurfio â'r Ddeddfwriaeth Diogelu Data.
  2. Rhaid i Dderbynnydd y Data gydymffurfio ar unwaith ag unrhyw gais neu gyfarwyddyd gan Ddatgelwr y Data sy'n ei gwneud yn ofynnol i Dderbynnydd y Data ddiwygio, trosglwyddo, dileu neu fel arall brosesu'r Data Personol a Rennir, neu stopio, lliniaru neu unioni unrhyw brosesu diawdurdod.
  3. Bydd Derbynnydd y Data yn cynnal cyfrinachedd yr holl Ddata Personol a Rennir ac ni fydd yn datgelu'r Data Personol a Rennir i unrhyw drydydd parti oni bai bod Datgelwr y Data neu'r Cytundeb hwn yn awdurdodi'n benodol i'r Data Personol a Rennir gael ei ddatgelu, neu ei bod yn ofynnol yn ôl y gyfraith. Os bydd deddf, llys, rheoleiddiwr neu awdurdod goruchwyliol yn ei gwneud yn ofynnol i Dderbynnydd y Data brosesu neu ddatgelu Data Personol a Rennir, rhaid i Dderbynnydd y Data yn gyntaf rybuddio Datgelwr y Data o'r gofyniad cyfreithiol neu reoleiddiol a rhoi cyfle i Ddatgelwr y Data wrthwynebu neu herio'r gofyniad, oni bai bod y gyfraith yn gwahardd rhoi rhybudd o'r fath.
  4. Bydd Derbynnydd y Data yn cynnig cymorth rhesymol i Ddatgelwr y Data er mwyn i Ddatgelwr y Data fodloni ei rwymedigaethau cydymffurfio o dan y Ddeddfwriaeth Diogelu Data, gan ystyried natur y prosesu gan Dderbynnydd y Data a'r wybodaeth sydd ar gael i Ddatgelwr y Data, gan gynnwys o ran hawliau Gwrthrych y Data, asesiadau effaith diogelu data ac adrodd i awdurdodau goruchwyliol ac ymgynghori â nhw o dan y Ddeddfwriaeth Diogelu Data.
  5. Bydd Derbynnydd y Data yn defnyddio technoleg gydnaws er mwyn prosesu Data Personol a Rennir er mwyn sicrhau cywirdeb wrth drosglwyddo data personol.

1. **Gweithwyr cyflogedig y partïon**

Bydd y partïon yn sicrhau bod eu holl weithwyr cyflogedig:

* 1. yn cael eu hysbysu o natur gyfrinachol y Data Personol a Rennir, a'u bod wedi'u rhwymo gan rwymedigaethau cyfrinachedd a'u bod yn defnyddio cyfyngiadau o ran y Data Personol a Rennir;
  2. wedi cael hyfforddiant ar y Ddeddfwriaeth Diogelu Data ynghylch trin Data Personol a Rennir a sut y bo'n berthnasol i'w dyletswyddau penodol; ac
  3. yn ymwybodol o ddyletswyddau'r ddau barti a'u dyletswyddau a'u rhwymedigaethau personol nhw o dan y Ddeddfwriaeth Diogelu Data a'r Cytundeb hwn.

1. **Cynorthwyo'i gilydd**

Rhaid i'r ddau barti gynorthwyo'r llall i gydymffurfio â holl ofynion perthnasol y Ddeddfwriaeth Diogelu Data. Yn benodol, rhaid i bob parti:

* 1. Ymgynghori â'r parti arall am unrhyw hysbysiadau sy'n cael eu rhoi i Wrthrychau'r Data am y Data Personol a Rennir;
  2. Rhoi gwybod i'r parti arall ar unwaith os daw cais gan wrthrych y data am fynediad at y data;
  3. Peidio â datgelu na rhyddhau Data Personol a Rennir mewn ymateb i gais gan wrthrych y data am fynediad heb ymgynghori'n gyntaf gyda'r parti arall lle bo'n bosibl;
  4. Cynorthwyo'r parti arall, ar gost y parti arall, i ymateb i gais gan wrthrych y data ac i sicrhau ei fod yn cydymffurfio â'i rwymedigaethau o dan y Ddeddfwriaeth Diogelu Data o ran diogelwch, hysbysu am fynediad diawdurdod, asesiadau effaith ac ymgyngoriadau gyda rheoleiddwyr neu awdurdodau goruchwyliol;
  5. Ar gyfarwyddyd ysgrifenedig Datgelwr y Data, dileu neu ddychwelyd Data Personol a Rennir a chopïau ohono i Ddatgelwr y Data pan derfynir y cytundeb hwn oni bai bod y gyfraith yn ei gwneud yn ofynnol storio'r data personol;
  6. Cydymffurfio â'r rhwymedigaethau cadw cofnodion yng nghymal 14 er mwyn dangos cydymffurfedd â'r Cytundeb hwn;
  7. Caniatáu archwiliadau gan y parti arall (neu ei gynrychiolwyr awdurdodedig) gyda 14 diwrnod o rybudd; a
  8. Darparu manylion cyswllt o leiaf un gweithiwr cyflogedig i'r parti arall fel pwynt cyswllt a rheolwr cyfrifol ar gyfer pob mater sy'n codi o'r Ddeddfwriaeth Diogelu Data, gan gynnwys hyfforddi aelodau perthnasol o staff ar y cyd, y gweithdrefnau i'w dilyn mewn achos o fynediad diawdurdod at ddata, ac adolygu cydymffurfedd y partïon â'r Ddeddfwriaeth Diogelu Data yn rheolaidd.

1. **Diogelwch**
   1. Rhaid i'r partïon fod â mesurau technegol a threfniadol priodol ar waith bob amser er mwyn rhwystro achosion heb awdurdod neu achosion anghyfreithlon o brosesu, cyrchu, datgelu, copïo, addasu, storio, atgynhyrchu, arddangos neu ddosbarthu Data Personol, ac achosion damweiniol neu anghyfreithlon o golli, dinistrio, newid, datgelu neu ddifrodi Data Personol gan gynnwys y mesurau diogelwch sydd wedi'u nodi yn Atodiad B, ond heb fod yn gyfyngedig iddynt.
   2. Rhaid i'r partïon roi mesurau ar waith er mwyn sicrhau lefel o ddiogelwch sy'n briodol i risg y sefyllfa, gan gynnwys, fel sy'n briodol:
2. ffugenwi ac amgryptio data personol;
3. gallu sicrhau cyfrinachedd, uniondeb, argaeledd a gwydnwch parhaus systemau a gwasanaethau prosesu;
4. gallu adfer argaeledd a mynediad at ddata personol mewn modd amserol yn achos digwyddiad ffisegol neu dechnegol; a
5. proses ar gyfer profi, asesu a gwerthuso effeithiolrwydd mesurau diogelwch yn rheolaidd.
6. **Mynediad Diawdurdod at Ddata Personol** 
   1. Bydd y naill barti yn hysbysu'r parti arall ar unwaith a heb oedi diangen os bydd unrhyw Ddata Personol a Rennir yn mynd ar goll neu'n cael ei ddinistrio, ei ddifrodi, ei lygru neu'n colli ei ddefnyddioldeb. Bydd y parti sy'n hysbysu yn adfer Data Personol a Rennir o'r fath ar ei draul ei hun.
   2. Mor fuan ag sy'n rhesymol ymarferol, bydd y naill barti yn hysbysu'r llall os daw'n ymwybodol o:
7. unrhyw achos damweiniol, heb awdurdod neu anghyfreithlon o brosesu'r Data Personol a Rennir; neu
8. unrhyw Fynediad Diawdurdod at Ddata Personol.
   1. Pan ddaw parti yn ymwybodol o (a) a/neu (b) uchod, rhaid iddo hefyd, heb oedi diangen, ddarparu'r wybodaeth ganlynol i'r parti arall:
9. disgrifiad o natur (a) a/neu (b), gan gynnwys y categorïau a brasamcan o nifer cofnodion Gwrthrychau'r Data a'r Data Personol a Rennir dan sylw;
10. y canlyniadau tebygol; a
11. disgrifiad o'r mesurau a gymerwyd, neu y bwriedir eu cymryd i fynd i'r afael ag (a) a/neu (b), gan gynnwys mesurau i liniaru ei effeithiau niweidiol posibl.
    1. Yn syth ar ôl achos heb awdurdod neu anghyfreithlon o brosesu Data Personol a Rennir neu Fynediad Diawdurdod at Ddata Personol, bydd y partïon yn cyd-drefnu i gynnal ymchwiliad i'r mater. Bydd pob parti yn cydweithredu gyda'r llall wrth i'r parti arall ddelio â'r mater, gan gynnwys:
12. cynorthwyo gydag unrhyw ymchwiliad;
13. darparu mynediad ffisegol i'r parti sy'n ymchwilio i unrhyw gyfleusterau a gweithrediadau yr effeithiwyd arnynt;
14. hwyluso cyfweliadau gyda'i weithwyr cyflogedig presennol, ei gyn-weithwyr ac eraill sy'n gysylltiedig â'r mater;
15. rhyddhau pob cofnod, log, ffeil, deunydd adrodd data a deunydd eraill perthnasol fel sy'n ofynnol i gydymffurfio â'r holl Ddeddfwriaeth Diogelu Data neu fel sy'n rhesymol ofynnol gan y parti sy'n ymchwilio fel arall; ac
16. cymryd camau rhesymol a phrydlon i liniaru'r effeithiau ac i leihau unrhyw ddifrod sy'n deillio yn sgil y Mynediad Diawdurdod at Ddata Personol neu achos anghyfreithlon o brosesu'r Data Personol a Rennir.
    1. Ni fydd y naill barti na'r llall yn rhoi gwybod i unrhyw drydydd parti am achos o Fynediad Diawdurdod at Ddata Personol heb gael caniatâd ysgrifenedig o flaen llaw gan y parti arall, ac eithrio lle mae gofyn iddo wneud hynny yn ôl y gyfraith.
    2. Mae Derbynnydd y Data yn cytuno mai Datgelwr y Data yn unig sydd â'r hawl i bennu:
17. a roddir gwybod am y Mynediad Diawdurdod at Ddata i Wrthrychau'r Data, awdurdodau goruchwyliol, rheoleiddwyr, asiantaethau gorfodi'r gyfraith neu eraill, fel sy'n ofynnol yn ôl y gyfraith neu mewn rheoliadau neu yn ôl disgresiwn Datgelwr y Data, gan gynnwys dull cyhoeddi a chynnwys yr hysbysiad; ac
18. a oes unrhyw iawn yn cael ei gynnig i Wrthrychau'r Data yr effeithiwyd arnynt gan yr achos, gan gynnwys natur a graddau iawn o'r fath.
    1. Bydd y naill barti yn ad-dalu pob traul resymol a ddaw i ran y parti arall wrth ymateb i achos o Fynediad Diawdurdod at Ddata Personol i'r graddau mai'r parti sy'n ad-dalu a achosodd y Mynediad Diawdurdod at Ddata Personol, gan gynnwys ad-dalu holl gostau'r hysbysu ac unrhyw iawn fel sydd wedi'i nodi yng nghymal 8.6(b).
19. **Trosglwyddo data personol yn drawsffiniol**

Rhaid i'r partïon beidio â throsglwyddo na phrosesu Data Personol fel arall y tu allan i'r Ardal Economaidd Ewropeaidd heb gael cydsyniad ysgrifenedig o flaen llaw gan y parti arall.

1. **Is-gontractwyr**

Rhaid i'r partïon beidio ag awdurdodi unrhyw drydydd parti nac is-gontractiwr i brosesu'r Data Personol a Rennir.

1. **Cwynion, ceisiadau gan wrthrychau'r data a hawliau trydydd parti**
   1. Rhaid i bob parti, heb ddim cost ychwanegol, gymryd mesurau technegol a threfniadol priodol, a darparu gwybodaeth ar unwaith i'r parti arall, fel sy'n rhesymol ofynnol ganddo, er mwyn galluogi'r parti arall i gydymffurfio â:
2. hawliau Gwrthrychau'r Data o dan Ddeddfwriaeth Diogelu Data, gan gynnwys hawliau gwrthrychau i gyrchu'r data, yr hawliau i gywiro a dileu data personol, gwrthwynebu i ddata personol gael ei brosesu'n awtomatig a'i brosesu, a chyfyngu ar brosesu data personol; a
3. rhybuddion gwybodaeth neu asesu sy'n cael eu cyflwyno i Parti 1 gan unrhyw awdurdod goruchwyliol o dan y Ddeddfwriaeth Diogelu Data.
   1. Rhaid i'r naill barti hysbysu'r llall ar unwaith os yw'n derbyn cwyn, rhybudd neu gyfathrebiad sy'n gysylltiedig yn uniongyrchol neu'n anuniongyrchol â phrosesu'r Data Personol a Rennir neu gyda dyletswyddau unrhyw barti i gydymffurfio â'r Ddeddfwriaeth Diogelu Data.
   2. Rhaid i'r naill barti hysbysu'r llall o fewn pum diwrnod gwaith os daw cais i law gan Wrthrych y Data yn gofyn am fynediad at Ddata Personol neu i arfer ei hawliau cysylltiedig yn unol â Deddfwriaeth Diogelu Data.
   3. Bydd y naill barti yn cynorthwyo ac yn cydweithredu'n llawn â'r parti arall i ymateb i unrhyw gŵyn, rhybudd, cyfathrebiad neu gais gan Wrthrych y Data.
   4. Rhaid i'r naill barti beidio â datgelu'r Data Personol a Rennir i unrhyw Wrthrych Data nac i drydydd parti ac eithrio ar gais neu gyfarwyddyd y parti arall, neu fel sydd wedi'i ddarparu yn y Cytundeb hwn neu fel sy'n ofynnol yn ôl y gyfraith.
4. **Tymor y Cytundeb a dod â'r Cytundeb i ben**
   1. Bydd y Cytundeb hwn yn parhau i fod mewn grym ac iddo effaith lawn, cyhyd â:
5. bod y Prif Gytundeb yn dal i fod ar waith, neu
6. bod y partïon yn dargadw yn eu meddiant neu o dan eu rheolaeth unrhyw Ddata Personol a Rennir (**Tymor**).
   1. Bydd unrhyw ddarpariaeth yn y Cytundeb hwn y nodir yn benodol neu drwy oblygiad y bydd yn dod i rym neu'n parhau mewn grym pan derfynir y Prif Gytundeb, neu ar ôl hynny, er mwyn diogelu Data Personol a Rennir, yn parhau mewn grym ac iddi effaith lawn.
   2. Bydd methiant sylweddol ar ran parti i gydymffurfio â thelerau'r Cytundeb hwn yn fater sylweddol o dorri'r Prif Gytundeb. Mewn digwyddiad o'r fath, caiff y parti arall derfynu'r Prif Gytundeb ar unwaith drwy rybudd ysgrifenedig i'r parti arall heb atebolrwydd na rhwymedigaeth bellach.
   3. Os bydd newid i Ddeddfwriaeth Diogelu Data yn rhwystro unrhyw barti rhag cyflawni'r cyfan neu ran o'u rhwymedigaethau yn y Prif Gytundeb, bydd y partïon yn rhoi'r gorau dros dro i brosesu Data Personol a Rennir nes bod y prosesu'n cydymffurfio â'r gofynion newydd. Os nad yw'r partïon yn gallu peri i'r prosesu Data Personol a Rennir gydymffurfio â'r Ddeddfwriaeth Diogelu Data o fewn tri mis, gall y naill barti neu'r llall derfynu'r Prif Gytundeb drwy hysbysu'r parti arall yn ysgrifenedig.
7. **Dychwelyd a dinistrio data**
   1. Ar gais y naill barti neu'r llall, bydd y parti arall yn rhoi copi neu fynediad i'r cyfan neu ran o'r Data Personol a Rennir sydd yn ei feddiant neu o dan ei reolaeth i'r parti arall, yn y fformat a'r cyfrwng a bennwyd yn rhesymol gan y parti a wnaeth y cais.
   2. Pan derfynir y Prif Gytundeb am ba reswm bynnag neu ar ddiwedd ei dymor, bydd pob parti yn dileu neu'n dinistrio'n ddiogel neu, ar gyfarwyddyd ysgrifenedig gan y parti arall, yn dychwelyd heb gadw, y cyfan neu unrhyw Ddata Personol a Rennir sydd yn ei feddiant neu o dan ei reolaeth.
   3. Os oes unrhyw ddeddf, rheoliad, corff llywodraeth neu gorff rheoleiddio yn ei gwneud yn ofynnol i unrhyw barti ddargadw unrhyw ddogfennau neu ddeunyddiau y byddai'n ofynnol fel arall i'r parti eu dychwelyd neu eu dinistrio, bydd yn hysbysu'r parti arall yn ysgrifenedig o'r gofyniad i ddargadw, gan nodi manylion y dogfennau neu'r deunyddiau y mae'n rhaid iddo eu cadw, y sail gyfreithiol dros gadw, a sefydlu llinell amser benodol ar gyfer eu dinistrio ar ôl i'r cyfnod dargadw ddod i ben.
   4. O fewn saith diwrnod i ddinistrio'r Data Personol a Rennir, bydd y naill barti a'r llall yn ardystio'n ysgrifenedig ei fod wedi gwneud hynny.
8. **Cofnodion**
   1. Bydd y naill barti a'r llall yn cadw cofnodion ysgrifenedig manwl, cywir a chyfredol ynghylch unrhyw brosesu Data Personol a Rennir y bydd yn ei wneud, gan gynnwys ond heb fod yn gyfyngedig i, gyrchu, rheoli a diogelu'r Data Personol a Rennir a data cysylltiol, y dibenion prosesu, categorïau'r prosesu, unrhyw drosglwyddiadau o ddata personol i wlad arall a threfniadau diogelu cysylltiol, a disgrifiad cyffredinol o'r mesurau diogelwch technegol a threfniadol y cyfeirir atynt yng nghymal 7.1 (**Cofnodion**).
   2. Bydd y naill barti a'r llall yn sicrhau bod y Cofnodion yn ddigonol er mwyn galluogi'r parti arall i wirio'i gydymffurfedd gyda'i rwymedigaethau o dan y Cytundeb hwn, a bydd yn darparu copïau o'r Cofnodion i'r parti arall ar gais.
   3. Unwaith y flwyddyn, rhaid i'r partïon adolygu'r wybodaeth sydd wedi'i rhestru yn Atodiadau'r Cytundeb hwn er mwyn cadarnhau ei bod yn gywir ac yn gyfredol, a'i diweddaru pan fo angen i adlewyrchu arferion presennol.
9. **Gwarantau**
   1. Mae'r naill barti yn gwarantu ac yn hawlio:
10. bod ei weithwyr cyflogedig, ei is-gontractwyr, ei asiantau ac unrhyw berson neu bersonau eraill sy'n cyrchu Data Personol a Rennir ar ei ran, yn ddibynadwy ac y gellir ymddiried ynddynt a'u bod wedi cael yr hyfforddiant angenrheidiol am y Ddeddfwriaeth Diogelu Data sy'n gysylltiedig â'r Data Personol a Rennir;
11. y bydd, ac y bydd unrhyw un arall sy'n gweithredu ar ei ran, yn prosesu'r Data Personol a Rennir drwy gydymffurfio â'r Ddeddfwriaeth Diogelu Data ac unrhyw ddeddfau, deddfiadau, rheoliadau, gorchmynion, safonau ac unrhyw offerynnau eraill tebyg;
12. nad oes ganddo reswm i gredu bod y Ddeddfwriaeth Diogelu Data yn ei rwystro rhag cyflawni ei rwymedigaethau yn y Prif Gytundeb; ac
13. y bydd, o ystyried yr amgylchedd technolegol a'r costau gweithredu cyfredol, yn cymryd mesurau technegol a threfniadol priodol er mwyn rhwystro unrhyw achos diawdurdod neu anghyfreithlon o brosesu Data Personol a Rennir ac achosion damweiniol o golli neu ddinistrio neu ddifrodi Data Personol a Rennir, ac i sicrhau lefel o ddiogelwch sy'n briodol:
14. i'r niwed a allai ddeillio o achos diawdurdod neu anghyfreithlon o brosesu ac achosion damweiniol o golli, dinistrio neu ddifrodi;
15. i natur y Data Personol a Rennir sydd wedi'i ddiogelu; ac
16. er mwyn cydymffurfio â'r holl Ddeddfwriaeth Diogelu Data berthnasol a'i bolisïau gwybodaeth a diogelwch, gan gynnwys y mesurau diogelwch angenrheidiol yng nghymal 7.1.
    1. Mae'r naill barti a'r llall yn gwarantu ac yn hawlio y bydd defnydd disgwyliedig y parti arall o'r Data Personol a Rennir at y Dibenion Cytunedig yn cydymffurfio â'r Ddeddfwriaeth Diogelu Data.
17. **Indemnio**

Rhaid i'r naill barti indemnio'r llall am bob atebolrwydd, cost, traul, difrod a cholled (gan gynnwys ond heb fod yn gyfyngedig i unrhyw golledion, colled o ran elw, colled o ran enw da a phob buddiant, dirwyon a chostau cyfreithiol (a gyfrifir ar sail indemniad llawn) a phob cost a thraul resymol broffesiynol arall) a ddioddefodd neu a ddaw i ran y parti a indemniwyd, yn sgil neu mewn cysylltiad â thorri'r Ddeddfwriaeth Diogelu Data gan y parti sy'n digolledu, ei weithwyr cyflogedig neu ei asiantau, cyhyd â bod y parti a indemniwyd yn rhoi rhybudd prydlon am yr hawliad i'r digolledwr, gwybodaeth lawn am yr amgylchiadau a arweiniodd at yr hawliad, cymorth rhesymol wrth ddelio â'r hawliad ac awdurdodaeth lawn i reoli, amddiffyn a/neu setlo'r hawliad.

1. **Hysbysiadau**
   1. Rhaid i unrhyw hysbysiad neu gyfathrebiad arall sy'n cael ei roi i barti o dan neu yng nghyd-destun y Cytundeb hwn gael ei wneud yn ysgrifenedig a'i ddosbarthu:

Ar ran Parti 1, i: [ENW A CHYFEIRIAD E-BOST/CYFEIRIAD]

Ar ran Parti 2, i: [ENW A CHYFEIRIAD E-BOST/CYFEIRIAD]

* 1. Nid yw cymal 17.1 yn berthnasol ar gyfer cyflwyno unrhyw achos cyfreithiol neu ddogfennau eraill mewn unrhyw achos cyfreithiol na, lle bo'n berthnasol, unrhyw gyflafareddiad nac unrhyw ddull arall o ddatrys anghydfod.
  2. Mae hysbysiad sy'n cael ei roi yn unol â'r cytundeb hwn yn ddilys os caiff ei anfon dros e-bost.

1. **Cyfraith ac awdurdodaeth berthnasol**

18.1 Bydd y cytundeb hwn, ac unrhyw anghydfod neu hawliad (gan gynnwys anghydfodau neu hawliadau di-gontract) sy'n deillio ohono neu sy'n ymwneud ag ef neu ei bwnc neu ei ffurfiad yn cael ei reoli a'i ddehongli yn unol â chyfreithiau Cymru a Lloegr.

18.2 Mae pob parti yn cytuno'n ddi-alw'n-ôl mai llysoedd Cymru a Lloegr sydd â'r unig awdurdodaeth i ddatrys unrhyw anghydfod neu hawliad (gan gynnwys anghydfodau neu hawliadau di-gontract) sy'n deillio ohono neu mewn cysylltiad ag ef neu ei bwnc neu ei ffurfiad.

Daeth y cytundeb hwn i rym ar y dyddiad a nodwyd ar ei flaen.

Llofnodwyd gan [ENW] ………………………………………………

dros ac ar ran

[ENW]

Llofnodwyd gan [ENW] ……………………………………………

dros ac ar ran

[ENW]

**ATODIAD A Dibenion a Manylion Prosesu Data Personol**

**Pwnc y prosesu:** [MANYLION].

**Hyd y Prosesu:** Dros gyfnod y Prif Gytundeb, heblaw lle nodir yn wahanol yn y Cytundeb hwn.

**Natur y Prosesu:** Caiff y naill barti a'r llall brosesu data personol gweithwyr cyflogedig, gweithwyr neu ymgynghorwyr y parti arall at y dibenion sydd wedi'u pennu yn y Prif Gytundeb ac wrth gyflawni'r rhwymedigaethau sydd wedi'u pennu ynddo.

**Dibenion Cytunedig:** Mae rhannu'r Data Personol a Rennir yn angenrheidiol i gefnogi'r Dibenion Cytunedig canlynol ar gyfer y ddau barti:

* [ESIAMPLAU]
* i gydymffurfio ag unrhyw rwymedigaeth gyfreithiol sydd ar y naill barti neu'r llall o ran rhannu'r Data Personol a Rennir.

Dim ond at ddibenion cyfreithiol y caiff y partïon ddefnyddio'r Data Personol a Rennir a hynny'n unol â'r Dibenion Cytunedig ac ni cheir prosesu Data Personol a Rennir mewn modd sy'n anghydnaws â'r Dibenion Cytunedig a'r Cyfreithiau Diogelu Data.

**Categorïau'r Data Personol:** caiff y mathau canlynol o ddata personol eu prosesu fel rhan o'r Prif Gytundeb ac/neu at y Dibenion Cytunedig:

**Data Personol Adnabyddadwy**

* Teitl, enw(au) cyntaf, cyfenw, enw cyn priodi, cyfenw blaenorol, dyddiad geni, rhif Yswiriant Gwladol, rhywedd, statws priodasol
* Data Cyswllt Personol Adnabyddadwy
* Cyfeiriad (cyfredol a blaenorol), cod post, sir, rhifau ffôn (cartref a symudol), cyfeiriad e-bost
* Cod didoli, rhif cyfrif
* Enw priod ac enwau dibynyddion

**Caiff y partïon hefyd rannu'r categorïau arbennig canlynol o Ddata Personol gyda'i gilydd:**

*Categori Arbennig Data Iechyd*

* Bydd gwybodaeth am iechyd gwrthrych y data yn cael ei rhannu a'i phrosesu gan Parti 1 a Parti 2 yn sgil busnes Parti 2 a Parti 1 a natur y gwasanaethau sy'n cael eu darparu gan Parti 1 i Parti 2 fel sydd wedi'i bennu yn y Prif Gytundeb.

*Categori Arbennig Data Bywyd Rhyw/Cyfeiriadedd Rhywiol*

* Byddai modd defnyddio categori perthynas briod neu berthnasoedd eraill i adnabod bywyd rhyw/cyfeiriadedd rhywiol gwrthrych byw.

*Gwybodaeth am Euogfarnau Troseddol*

* Gall gwybodaeth am euogfarnau troseddol gael ei rhannu os bydd yn berthnasol.

**Mathau o Wrthrychau’r Data:**

* Gweithwyr cyflogedig y naill barti neu'r llall
* Contractwyr
* Gweithwyr
* Cwsmeriaid/cleientiaid
* Gweithwyr cyflogedig cwsmeriaid/cleientiaid
* [UNRHYW UNIGOLION ERAILL]

**ATODIAD B Mesurau diogelwch**

**[Y NAILL BARTI A'R LLALL I FEWNOSOD DISGRIFIADAU O'U MESURAU DIOGELWCH TECHNEGOL A THREFNIADOL, MEGIS:]**

**· [Rheolaethau mynediad ffisegol (e.e. cypyrddau ffeilio â chlo, beth sy'n digwydd i ffeiliau ffisegol cleifion neu bersonél, cyfyngiadau o ran pa staff sy'n gallu cyrchu cofnodion, diogelwch yr adeilad, ac ati).**

**· Rheolaethau mynediad at systemau (pwy sy'n gallu cael mynediad at eich system technoleg gwybodaeth, ac a oes angen cyfrinair, ac ati).**

**· Rheolaethau mynediad at ddata (pwy sy'n gallu cael mynediad at wybodaeth benodol ar y system a pha fesurau sydd ar waith i atal mynediad heb ei awdurdodi – cyfrineiriau, rheolau ar gyfer staff, Polisi Technoleg Gwybodaeth ac ati).**

**· Copïau wrth gefn o ddata.**

**· Unrhyw fesurau perthnasol eraill?]**